Polypoites (syn Peirithoa)

Polypoites alebo Polypoités ( - Polypoites/iný prepis: Polypoités, ) je v gréckej mytológii syn lapithského kráľa Peirithoa a jeho manželky  Hippodameie (alebo Deidameie),Homér, Iliada, 2,738-748. bol posledný kráľ Lapithov.

Polypoites sa narodil v svadobný deň svojich rodičov Peirithoa a Hippodameie. Na tejto svadbe sa tiež rozpútala bitka vyvolaná divokými Kentaurami, v ktorej boli Kentauri Lapithmi za pomoci gréckych hrdinov takmer všetci pobití. Čoskoro po svadbe Peirithoos ovdovel a odišiel s Théseom, ktorý bol v tom čase taktiež vdovcom, hľadať si novú manželku. Obaja však zatúžili po tej istej žene, krásnej Helene, ktorú následne uniesli.Diodoros, Bibliotheca historia, 4,63,2. Keďže sa nechceli o ňu pohádať, dohodli sa na tom, že si o ňu hodia žreb a ten kto ju dostane, pomôže druhému zaobstarať si manželku podľa želania.Diodoros, Bibliotheca historia, 4,63,3. Peirithoos si však nanešťastie vybral Persefonu, manželku boha podsvetia Háda a to sa im stalo osudným. Za túto trúfalosť boli Hádom odsúdení na večnú nehybnosť. Kým Thésea neskôr oslobodil hrdina Herakles, Peirithoos tam ostal naveky.Diodoros, Bibliotheca historia, 4,63,4.

Keď Polypoites dospel, bola krásna Helena, už manželka spartského kráľa Menelaa, opäť unesená, tentoraz trójskym princom Paridom. Polypoites a jeho priateľ Leonteus, syn Koróna, boli potom Achájcami tiež vyzvaní k účasti na vojenskej výprave proti Tróji. Výzvu prijali a pod ich velením prišlo k brehom Tróje vojsko na 40-tich lodiach (podľa antického autora Hygina priviedol Polypoites 20 lodí a Leonteus 19 lodí)Hyginus, Fabulae 97.. Polypoites sa následne v bojoch vyznamenalHomér, Iliada, 12,108-153.Homér, Iliada, 6,29-37. a v závere vojny nechýbal ani medzi vybranými bojovníkmi, ktorí sa v bruchu trójskeho koňa dostali za hradby Tróje a dobyli ju.Quintus, Posthomerica 12,337-360.

Homér v epose Iliada tiež uvádza, že Polypoites bol víťazom v hode guľou na pohrebných hrách na počesť nebohého Patrokla.Homér, Iliada, 23,836-850.  Po dobytí Tróje, Polypoites a Leonteus sprevádzali veštca Kalchanta do Kolofónu, kde Kalchas zomrel a bol pochovaný.Apollodoros, Epitome, E,6,2.

 Referencie a bibliografia 

Kategória:Postavy gréckej mytológie
Kategória:Trójska vojna